Document ID: 32011R0109

REGOLAMENT TAL-KUMMISSJONI (UE) Nru 109/2011
tas-27 ta’ Jannar 2011
li jimplimenta r-Regolament (KE) Nru 661/2009 tal-Parlament Ewropew u tal-Kunsill dwar rekwiżiti għall-approvazzjoni tat-tip għal ċerti kategoriji ta’ vetturi bil-mutur u t-trejlers tagħhom fil-qasam tas-sistemi ta’ sospensjoni tat-titjir
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 661/2009 tal-Parlament Ewropew u tal-Kunsill tat-13 ta’ Lulju 2009 dwar rekwiżiti għall-approvazzjoni tat-tip għas-sikurezza ġenerali tal-vetturi bil-mutur, it-trejlers tagħhom, u s-sistemi, il-komponenti u l-unitajiet tekniċi separati destinati għalihom (1), u b’mod partikolari l-Artikolu 14(1)(a) tiegħu,
Billi:
(1)
Ir-Regolament (KE) Nru 661/2009 huwa Regolament separat għall-għanijiet tal-proċedura tal-approvazzjoni tat-tip li tipprovdi għalihom id-Direttiva 2007/46/KE tal-Parlament Ewropew u tal-Kunsill tal-5 ta’ Settembru 2007 li tistabbilixxi kwadru għall-approvazzjoni ta’ vetturi bil-mutur u l-karrijiet tagħhom, u ta’ sistemi, komponenti u unitajiet tekniċi separati maħsuba għal tali vetturi (id-Direttiva Kwadru) (2).
(2)
Ir-Regolament (KE) Nru 661/2009 jirrevoka d-Direttiva tal-Kunsill 91/226/KEE tas-27 ta’ Marzu 1991 dwar l-approssimazzjoni tal-liġijiet tal-Istati Membri li jirrelataw għas-sistemi ta’ soppressjoni ta’ titjir ta’ ċerti kategoriji ta’ vetturi bil-mutur u l-karrijiet tagħhom (3).
(3)
Ir-Regolament (KE) Nru 661/2009 jistipula dispożizzjonijiet fundamentali dwar ir-rekwiżiti għall-approvazzjoni tat-tip ta’ vetturi bil-mutur fir-rigward tas-sistemi ta’ soppressjoni tat-titjir bħala unitajiet tekniċi separati. Issa huwa meħtieġ li jiġu stipulati proċeduri, testijiet u rekwiżiti speċifiċi għal tali approvazzjoni tat-tip.
(4)
B’hekk, huwa xieraq li jiżdiedu ma’ dan ir-Regolament ir-rekwiżiti stipulati fid-Direttiva 91/226/KEE adattati fejn meħtieġ skont l-iżvilupp tal-għarfien xjentifiku u tekniku.
(5)
L-ambitu ta’ dan ir-Regolament għandu jkun konformi ma’ dak tar-Regolament (KE) Nru 661/2009 u b’hekk limitat għal vetturi tal-kategoriji N u O. Il-miżuri stipulati f’dan ir-Regolament huma konformi mal-opinjoni tal-Kumitat Tekniku - Vetturi bil-Mutur,
ADOTTAT DAN IR-REGOLAMENT:
Artikolu 1
Ambitu
Dan ir-Regolament japplika għal vetturi tal-kategoriji N u O, kif iddefiniti fl-Anness II għad-Direttiva 2007/46/KE, li huma mgħammra b’sistema ta’ soppressjoni tat-titjir, kif ukoll għal sistemi ta’ soppressjoni tat-titjir maħsuba biex jiġu mgħammra fuq vetturi tal-kategoriji N u O.
Artikolu 2
Definizzjonijiet
Għall-iskopijiet ta’ dan ir-Regolament, għandhom japplikaw id-definizzjonijiet li ġejjin:
(1)
‘Sistema ta’ soppressjoni tat-titjir’ tfisser sistema maħsuba biex tnaqqas il-pulverizzazzjoni ta’ ilma mitfugħ ‘il fuq mit-tajers ta’ vettura miexja u li hija magħmula minn madgard, parakwi tax-xita u valances mgħammra b’tagħmir li jrażżan it-titjir;
(2)
‘Madgard’ tfisser komponent riġidu jew semi-riġidu maħsub biex jiġbor l-ilma mitfugħ ‘il fuq mit-tajers iduru u biex jidderiġih lejn l-art u li jista’ jifforma kompletament jew parzjalment parti integrali mill-karozzerija ta’ vettura jew minn partijiet oħra tal-vettura bħall-parti l-baxxa tal-pjattaforma tat-tagħbija;
(3)
‘Parakwa tax-xita’ tfisser komponent flessibbli armat vertikalment wara r-rota, fuq il-parti l-baxxa tax-xażi jew il-pjattaforma tat-tagħbija, jew fuq il-madgard u li għandu wkoll inaqqas ir-riskju li xi oġġetti żgħar, b’mod partikolari żrar, jinġabru mill-art mit-tajers u jintefgħu ‘l fuq jew lejn il-ġenb lejn utenti tat-triq oħra;
(4)
‘Tagħmir għas-soppressjoni tat-titjir’ tfisser parti mis-sistema tas-soppressjoni tat-titjir li tista’ tinkludi separatur tal-arja/l-ilma u assorbitur tal-enerġija;
(5)
‘Separatur tal-arja/l-ilma’ tfisser komponent li jifforma parti mill-valance u/jew mill-parakwa tax-xita li minnu tista’ tgħaddi l-arja filwaqt li jitnaqqsu emissjonijiet pulverizzanti tal-ilma;
(6)
‘Assorbitur tal-enerġija’ tfisser komponent li jifforma parti mill-madgard u/jew mill-valance u/jew mill-parakwa tax-xita li jassorbi l-enerġija tat-titjir tal-ilma, b’hekk inaqqas it-titjir tal-ilma pulverizzat;
(7)
‘Valance ta’ barra’ tfisser komponent li jinsab bejn wieħed u ieħor fi pjan vertikali li huwa parallel mas-superfiċi lonġitudinali tal-vettura u li jista’ jifforma parti mill-madgard jew mill-karozzerija tal-vettura;
(8)
‘Roti ggwidati’ tfisser ir-roti azzjonati mis-sistema ta’ gwida tal-vettura;
(9)
‘Fus ta’ awtodirezzjoni’ tfisser fus stabbilit fuq punt ċentrali b’tali mod li jista’ jintraċċja ark orizzontali.
(10)
‘Roti awtoggwidati’ tfisser roti mhux attwati mill-mezz ta’ gwida tal-vettura, li jistgħu jduru tul angolu li ma jaqbiżx l-20° minħabba l-frizzjoni eżerċitata mill-art;
(11)
‘Fus li jista’ jinġibed lura’ tfisser fus kif iddefinit fil-punt 2.15. fl-Anness I tad-Direttiva 97/27/KE tal-Parlament Ewropew u tal-Kunsill (4);
(12)
‘Vettura mhux mgħobbija’ tfisser vettura lesta għas-sewqan kif iddefinit fil-punt 2.6. tal-Anness I tad-Direttiva 2007/46/KE;
(13)
‘Il-profil ta’ wiċċ it-tajer’ tfisser dik il-parti tat-tajer kif iddefinit fl-punt 2.8. tal-Anness II tad-Direttiva tal-Kunsill 92/23/KEE (5).
(14)
‘Tipi ta’ tagħmir għas-soppressjoni tat-titjir’ tfisser tagħmir li ma jvarjax fir-rigward tal-karatteristiċi ewlenin li ġejjin:
(a)
il-prinċipju fiżiku adottat sabiex jitnaqqsu l-emissjonijiet (assorbiment ilma-enerġija, separatur arja/ilma),
(b)
materjali,
(c)
forma,
(d)
dimensjonijiet, safejn jistgħu jinfluwenza l-imġiba tal-materjal;
(15)
‘Vettura tal-irmonk tas-semi-trailers’ tfisser vettura tal-irmonk kif iddefinit fil-punt 2.1.1.2.2. tal-Anness I tad-Direttiva 97/27/KE;
(16)
‘Massa ta’ tagħbija massima teknikament permissibbli (M)’ tfisser il-massa ta’ tagħbija massima teknikament permissibbli kif iddikjarat mill-manifattur kif iddefinit fil-punti 2.8. tal-Anness I tad-Direttiva 2007/46/KE.
(17)
‘Tip ta’ vettura fir-rigward tas-soppressjoni tat-titjir’ tfisser vetturi kompluti, mhux kompluti jew ikkompletati, li ma jvarjawx fir-rigward tal-aspetti li ġejjin:
-
tip ta’ tagħmir għas-soppressjoni tat-titjir installat fuq il-vettura,
-
tismija tat-tip tas-sistema ta’ soppressjoni tat-titjir tal-manifattur.
Artikolu 3
Approvazzjoni tat-tip KE ta’ vettura fir-rigward ta’ sistemi ta’ soppressjoni tat-titjir
1. Il-manifattur jew ir-rappreżentant tal-manifattur għandu jissottometti lill-awtorità tal-approvazzjoni l-applikazzjoni għall-approvazzjoni tat-tip KE ta’ vettura fir-rigward tas-sistemi ta’ soppressjoni tat-titjir tagħha.
2. L-applikazzjoni għandha timtela skont il-mudell tad-dokument ta’ informazzjoni stipulat fil-Parti 1 tal-Anness I.
3. Jekk jiġu ssodisfatti r-rekwiżiti relevanti stipulati fl-Annessi III u IV ta’ dan ir-Regolament, l-awtorità tal-approvazzjoni għandha tagħti approvazzjoni tat-tip KE u toħroġ numru tal-approvazzjoni tat-tip skont is-sistema ta’ enumerazzjoni stipulata fl-Anness VII tad-Direttiva 2007/46/KE.
Awtorità ta’ approvazzjoni ma tistax tagħti l-istess numru lil tip ieħor ta’ vettura.
4. Għall-għanijiet tal-paragrafu 3, l-awtorità tal-approvazzjoni għandha tagħti ċertifikat ta’ approvazzjoni tat-tip KE kif stabbilit f’konformità mal-mudell stipulat fil-Parti 2 tal-Anness I.
Artikolu 4
Approvazzjoni tat-tip KE ta’ unità teknika separata ta’ sistema ta’ soppressjoni tat-titjir
1. Il-manifattur jew ir-rappreżentant tal-manifattur għandu jissottometti lill-awtorità tal-approvazzjoni l-applikazzjoni għall-approvazzjoni tat-tip KE ta’ unità teknika separata ta’ tip ta’ sistema ta’ soppressjoni tat-titjir.
L-applikazzjoni għandha timtela skont il-mudell tad-dokument ta’ informazzjoni stipulat fil-Parti 1 tal-Anness II.
2. Jekk jiġu ssodisfatti r-rekwiżiti relevanti stipulati fl-Annessi III u IV ta’ dan ir-Regolament, l-awtorità tal-approvazzjoni għandha tagħti approvazzjoni tat-tip KE ta’ unità teknika separata u toħroġ numru tal-approvazzjoni tat-tip skont is-sistema ta’ enumerazzjoni stipulata fl-Anness VII tad-Direttiva 2007/46/KE.
Awtorità ta’ approvazzjoni ma tistax tagħti l-istess numru lil tip ieħor ta’ unità teknika separata.
3. Għall-għanijiet tal-paragrafu 2, l-awtorità tal-approvazzjoni għandha tagħti ċertifikat ta’ approvazzjoni tat-tip KE kif stabbilit f’konformità mal-mudell stipulat fil-Parti 2 tal-Anness II.
Artikolu 5
Marka tal-approvazzjoni tat-tip KE ta’ unità teknika separata
Kull unità teknika separata konformi ma’ tip li għalih tkun ingħatat approvazzjoni tat-tip KE ta’ unità teknika separata skont dan ir-Regolament għandu jkollha marka tal-approvazzjoni tat-tip KE ta’ unità teknika separata kif stipulat fil-Parti 3 tal-Anness II.
Artikolu 6
Validità u estensjoni tal-approvazzjonijiet mogħtija taħt id-Direttiva 91/226/KEE
L-awtoritajiet nazzjonali għandhom jippermettu l-bejgħ u d-dħul fis-servizz ta’ vetturi u unitajiet tekniċi separati b’approvazzjoni tat-tip taħt id-Direttiva 91/226/KEE qabel l-1 ta’ Novembru 2012 u jkomplu jagħtu estensjoni tal-approvazzjonijiet lil dawk il-vetturi u l-unitajiet tekniċi separati skont il-kundizzjonijiet tad-Direttiva 91/226/KEE.
Artikolu 7
Dħul fis-seħħ
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-27 ta’ Jannar 2011.

Labels: 7
8
15